Na temelju članka 44. Statuta Dječjeg vrtića „Vis“ Upravno vijeće Dječjeg vrtića „Vis“ ,

na svojoj VIII. sjednici održanoj dana 30. siječnja 2024. donosi

**ETIČKI KODEKS**

**DJEČJEG VRTIĆA VIS**

**1. PREDMET ETIČKOG KODEKSA**

1. Etički kodeks djelatnika Dječjeg vrtića Vis (u daljnjem tekstu: Kodeks) sadržava moralna načela i načela profesionalne etike kojima se u svom profesionalnom i javnom djelovanju trebaju pridržavati svi djelatnici Dječjeg vrtića Vis (u daljnjem tekstu: Vrtić).

2. Etički kodeks primjenjuje se odgovarajuće i na druge osobe koje nisu djelatnici Dječjeg vrtića Vis – članovi organa Vrtića, vanjski stručni i drugi koji sudjeluju u radu i djelovanju Vrtića.

**2. PRAVA I OBVEZE TE ODGOVORNOSTI ZAPOSLENIKA VRTIĆA**

1. Stručno osoblje i svi ostali zaposlenici odgovorni su za sigurnost djece, za sigurne uvjete njihova boravka u Vrtiću, za postupanja i aktivnosti djece.

2. Svi zaposlenici, a posebno stručno osoblje, obvezni su primjereno se odnositi prema svakom djetetu i štititi njegova prava.

3. Svi zaposlenici, a osobito stručno osoblje, dužni su čuvati povjerljive podatke o djeci i korisnicima Vrtića, odnosno roditeljima i skrbnicima.

4. Svi zaposlenici dužni su ljubazno, susretljivo i s poštovanjem, pridržavajući se svih normi kulturnog ponašanja, odnositi se u međusobnim kontaktima, jednako kao i prema korisnicima i vanjskim suradnicima Vrtića, te tako afirmirati Kodeks struke.

5. Na neprimjerena ponašanja važno je kolege usmeno upozoriti te se pisanim putem očitovati ravnatelju.

6. Svi zaposlenici dužni su brinuti o vlastitom zdravlju, provoditi preventivne mjere propisane od nadležnih službi i estetskom izgledu, nositi radnu odjeću i obuću te svojim izgledom, ponašanjem i svakodnevnom komunikacijom s korisnicima i strankama čuvati i pozitivno utjecati na ugled struke i Vrtića.

7. Svi zaposlenici dužni su poštovati radno vrijeme propisano Godišnjim planom i programom rada Vrtića i svojim obavezama iz Ugovora o radu.

8. Svaki odlazak s radnog mjesta za vrijeme trajanja rada, potrebu promjene smjene, korištenje pojedinačnih dana godišnjeg odmora ili preraspoređenih dana i sl. zaposlenici su dužni unaprijed dogovoriti s nadležnom osobom odnosno ravnateljem.

9. Svi zaposlenici dužni su čuvati objekte, imovinu i opremu Vrtića te racionalno i odgovorno koristiti sva sredstva i materijale za rad. O nedostacima ili neispravnostima potrebno je obavijestiti ravnatelja i načiniti pisano očitovanje.

10. Svi zaposlenici dužni su sve sumnjive predmete i/ili osobe prijaviti u tajništvo ili obavijestiti policiju, a u hitnim slučajevima pozvati vatrogasnu službu, hitnu pomoć i dr. te o tome informirati nadležne osobe.

11. Svi zaposlenici dužni su štititi poslovne interese i čuvati poslovnu tajnu u odnosu na poslovanje Vrtića, jednako kao i podatke o zaposlenicima odnosno podatke koje može dati samo nadležna osoba u Vrtiću i to jedino ovlaštenim osobama i službama.

12. U unutrašnjim i vanjskim prostorima Vrtića nije dozvoljeno pušenje, boravak pod utjecajem alkohola i/ili droga te nošenje oružja.

**3. ZAVRŠNE ODREDBE**

1. Ovaj Kodeks objavljuje se na oglasnoj ploči te na mrežnoj stranici Vrtića, a stupa na snagu danom objave.

Predsjednik Upravnog vijeća

\_\_\_\_\_\_\_\_\_\_\_\_\_\_\_\_\_\_\_\_\_\_\_

Mirjana Mumanović

Etički kodeks objavljen je na oglasnoj ploči Vrtića dana 31. siječnja 2024. i stupa na snagu danom objave.

**KLASA:** 601-02/24-01/03

**URBROJ:** 2129-1-1-02-24-01

U Visu, 30. siječnja 2024.

Ravnateljica DV Vis

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Marijana Cipetić